બ્લશર બાદ આઇ મેકઅપ પર આવતાં ચિરાગ છેલ્લા કેટલાક સમયથી પૉપ્યુલર બનેલા સ્મોકી આઇઝ ટ્રેન્ડની વાત કરતાં કહે છે, ‘સામાન્ય રીતે સ્મોકી આઇ મેકઅપમાં લોકો બ્લૅક અને બ્રાઉનના શેડ્સનો ઉપયોગ કરે છે, પરંતુ ન્યુ યર પાર્ટી મેકઅપમાં બ્લૅક અને બ્રાઉનની સાથે હાલના લેટેસ્ટ ટ્રેન્ડ મુજબ ડીપ રેડ, મરૂન, ઑબર્જિન, ડાર્ક બ્લુ જેવા રંગોનું મિશ્રણ પણ કરવું જોઈએ. આ માટે પહેલાં આંખ બંધ હોય ત્યારે એનો જેટલો ભાગ ઊપસેલો દેખાય છે એટલા ભાગ પર હળવા હાથે કાજલ લગાડવું જોઈએ. ત્યાર બાદ આંખના એટલા જ ભાગ પર કાજલ સાથે મિક્સ કરતા હો એવી રીતે આવા બ્રાઇટ કલર્સના આઇ-શૅડો લગાડવા જોઈએ. ત્યાર બાદ ઘઉંવર્ણી ત્વચા ધરાવતી યુવતીએ બરાબર આઇબ્રોની નીચેના ભાગમાં મીડિયમ ગોલ્ડ કલરનું તથા ગોરી ત્વચા ધરાવતી યુવતી સિલ્વર અથવા પર્લ ફિનિશવાળું હાઇલાઇટર લગાડવું જોઈએ.’